**Hurmatli professor-o‘qituvchilar, tadqiqotchilar!**

Toshkent davlat transport universitetining **“Transport xabarnomasi”** ilmiy-texnik va ilmiy innovatsion jurnali maqolalarni elektron shaklda qabul qiladi.

Maqolalarni **publication@tstu.uz** elektron manzili orqali yuborishingiz mumkin, telegram <http://t.me/tdtu_ilmiynashrlar>.

**“Transport xabarnomasi”** ilmiy-texnik va ilmiy innovatsion jurnaliga taqdim etiladigan **ilmiy maqolalar**ga qo‘yiladigan asosiy talablar bu boradagi jahon andozalari hamda O‘zbekistonda yaqindan beri amal qilayotgan PhD tadqiqotlari tizimidagi andozalardan kelib chiqadi.

Jurnal bunday yuqori talablar o‘rnatish orqali o‘z mualliflarini asta-sekin xalqaro andozalarga moslashib borishida yaqindan ko‘mak berish vazifasini bajaradi.

Qo‘shimcha savollar, talab va takliflar bo‘yicha tahririyat elektron manzili yoki ko‘rsatilgan telegram ijtimoiy tarmog‘i manzili orqali murojaat etish mumkin.

1. Muallif tomonidan taqdim etilayotgan ilmiy maqola mavzusi **“Transport xabarnomasi”** ilmiy-texnik va ilmiy innovatsion jurnalining “Jurnal to‘g‘risida” ruknida keltirilgan yo‘nalishlarning biriga mos kelishi lozim.

2. Maqolalar asosan **empirik tadqiqot, keys-stadi, adabiyotlar tahlili va sharh, meta-analiz, nazariya, amaliyot, uslubiyot, professional ilmiy taqriz** va boshqa tavsifga ega bo‘lishi ko‘zda tutiladi.

3. Maqola xalqaro andozalar talabi doirasidagi quyidagi aniq bandlarga ega bo‘lishi lozim:

**- Maqola mavzusi (Title)**

Maqola mavzusi imkon qadar qisqa va lo‘nda ko‘rinishda shakllantirilgan bo‘lib, maqolaning tadqiqot yo‘nalishini aniq ifoda etishi lozim.

**- Maqola muallifi to‘g‘risida ma’lumot (Author information)**

Ushbu qismda muallifning ismi-sharifi (otasining ismi bilan), ish joyi va lavozimi, ilmiy darajasi va unvoni, elektron pochta manzili va muloqot telefon raqamlari kiritiladi.

**- Maqola annotatsiyaci (Abstract)**

Maqola annotatsiyasi, maqolaning umumiy mazmunini qisqacha tarzda yoritib beruvchi qism hisoblanadi. Maqola annotatsiyasi tadqiqot muammosi, uning dolzarbligi, tadqiqot muammosini ochib berish uchun qo‘llanilgan metodologiya, tadqiqot natijalari, maqolaning to‘la mazmunidan kelib chiqqan holda muallifning ilmiy va amaliy hissasining qisqacha bayoni hisoblanadi.

**- Tahlil va natijalar (Analysis and results)**

Tadqiqotning tahlil qismi tadqiqot metodologiyasida avvaldan belgilab olingan tahlil usullari (matematik modellar va boshqalar) orqali yig‘ilgan ma’lumotlarning tahlilini amalga oshiradi. Bunda faqatgina tahlil usulining natijalari ifoda etiladi; topilgan natijalar bo‘yicha muhokama maqolaning keyingi qismining vazifasi hisoblanadi.

**- Tadqiqot natijalarining muhokamasi (Discussion)**

Tahlil qismi natijalari mavzuga oid adabiyotlar tahlili natijalari va xulosalariga taqqoslash hamda shaxsiy fikrlar orqali muhokamasini nazarda tutadi. Bir so‘z bilan aytganda bu qism tadqiqot natijalarini izohlash vazifasini bajaradi.

**- Xulosa va takliflar (Conclusion/Recommendations)**

Tadqiqotning maqsad, vazifalarining anglashilganligi hamda tadqiqot savollarining o‘z javobini topganligi, tadqiqotning asosiy natijalariga va tadqiqotning umumiy jarayoniga umumiy xulosalar, shu bilan birga, takliflar va ayni tadqiqotdan kelib chiqqan holda kelajak tadqiqot ishi yo‘nalishlari maqola xulosa va takliflari qismining asosini tashkil etadi.

**- Foydalanilgan adabiyotlar ro‘yxati (Reference)**

Bu qism tadqiqotda foydalanilgan barcha adabiyotlarning ro‘yxatini e’lon qiladi. Maqolada foydalanilgan barcha havolalar bu qismda mantda ishlatilgan ketma-ketligida qayd qilinadi:

• mualliflar ismi-sharifi, (yili), kitob nomi, nashr manzili (Rossiya, O‘zbekiston va h.k.), nashriyot nomi;

• mualliflar ismi-sharifi, (yili), maqola nomi, jurnal nomi, nashri, soni, betlari.

4. Maqola matni shrifti “Times New Roman”da, 14 kegelda bo‘lib, qatorlar oraliqlari masofasi 1 intervalda bo‘lishi tavsiya etiladi. Maqola matni sahifasining barcha (o‘ng, chap, yuqori va quyi) tomonidan 2 santimetrdan iborat masofa qoldiriladi. Maqolaning hajmi cheklanmagani holda, eng minimal hajmi 4-6 betdan kam bo‘lmasligi tavsiya etiladi. Foydalanilgan adabiyotlar soni ham kamida 10 manbadan iborat bo‘lishi maqola sifatining muhim sharti bo‘lib xizmat qiladi.

5. Maqolada jadval nomlari uning yuqori qismida, chizma yoki rasmlar nomlari ularning quyi qismida beriladi. Albatta, maqolada zarur o‘rinlarda jadval, chizma va rasmlarning berilishi maqola sifatini oshiruvchi manba bo‘lib xizmat qiladi.

6. Maqolada foydalanilgan jadval, chizma va rasmlarning manbaasi o‘sha betning pastki qismida “Snoska” dasturi orqali Garvard shaklida ifodalanishi kerak.

7. Maqolalar o‘zbek, rus va ingliz tillarida taqdim etiladi.

Yuqoridagi talablarga javob bermaydigan maqolalar tahririyat tomonidan ko‘rib chiqilmaydi.

**Jurnal tahririyati**